**Бања Лука,** 02.12.2020. године

**Бр. протокола:**

|  |
| --- |
| **Пословни портал CAPITAL**  **Бања Лука**  **Н/р Синиша Вукелић, гл. уредник** |

**ПРЕДМЕТ:** Реаговање на објављени чланак под насловом „Чавић гаси 12 радних јединица Електрокрајине“

Поштовани,

Портал Capital.ba је 30.11.2020. год. објавио чланак са насловом „Чавић гаси 12 радних јединица Електрокрајине“ који је нетачан и лично увредљив због чега тражим да, у складу са професионалним стандардима, објавите моје реаговање.

Обзиром да сте у наслову чланка бомбастично и тенденциозно навели да лично гасим 12 радних једница морам вас подсјетити да Драган Чавић није ни Скупштина акционара, нити Надзорни одбор нити Одбор за ревизију ЗП „Електрокрајина“ а.д. Бања Лука, већ вршилац дужности директора који у складу са Статутом Предузећа и законима има прецизна извршна овлаштења у које не спада гашење радних јединица.

Оваквим насловом сте покушали да озбиљан процес реорганизације Предузећа персонализујете, те на искривњен начин прикажете моју спремност да заједно са Управом, Надзорним одбором и Скупштином акционара „Електрокрајине“ спроведем реорганизацију Предузећа, као несумњиво друштвено корисну активност.

Наиме, ванредна сједница Скупштине акционара ЗП „Електрокрајина“ а.д Бања Лука је сазвана за 16.12.2020. год. због неопходности прилагођавања Предузећа одредбама новог Закона о електричној енергији РС који ступа на снагу 01.01.2021. год.

Сва електродистрибутивна предузећа из система „Електропривреде РС“ налазе се у процесу реорганизације који воде Министарство енергетике и рударства у Влади Републике Српске и „Електропривреда РС“ уз стручну подршку реномиране консултантске компаније „Pricewaterhouse Coopers“.

Како ће сва електродистрибутивутивна предузећа у РС са почетком 2021. године остати без дјелатности продаје електричне енергије и постати искључиво оператори дистрибутивног система (ОДС) који ће приходе за обављање дјелатности дистрибуције и управљања дистрибутивним системом остваривати искључиво по основу мрежарине и накнаде за прикључење на мрежу, било је неопходно приступити унутрашњој реорганизацији и оптимизацији.

Приједлог одлуке о укидању радних јединица, који је био тема чланка, представља искључиво финалну обавезу која претходи пререгистрацији Предузећа након што се усвоји нови Статут. У том процесу се ништа физички неће укидати већ се само мијења назив организационих дијелова Предузећа из „радних јединица“ у „теренске јединице“.

Промјеном организације свих електродистрибутивних предузећа, а не само „Електрокрајине“, уводи се ефикасно вертикално управљање у складу са савременом европском праксом организације ОДС којом се значајно смањује број руководилаца и административних радника уз повећање ефикасности у управљању ресурсима и обављању основне дјелатности.

Умјесто досадашња три подједнако постављења сектора – техничких, економских и правних послова, ОДС ће бити базиран на струковном сегменту при чему се формира пет сектора од чега четири техничког карактера, а само један као административна подршка.

Можда најбоља илустрација процеса реорганизације и рационализације је чињеница да је „Електрокрајина“ 01.03.2019. год, када сам именован за вршиоца дужности, имала 1.906 запослених радника, а да са 30.11.2020. године има 1.431 радника; што је смањење за 475 запослених.

На крају процеса број запослених биће сведен на оптималан ниво од 1.408 извршилаца уз потпуну промјену структуре у којој ће технички кадар чинити више од 90 одсто укупне радне снаге Предузећа.

Дакле, ријеч је озбиљној реформи електродистрибутивног система Републике Српске која иде на општу друштвену корист, првенствено купаца електричне енергије.

С поштовањем,

**В.д. директора**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Драган Чавић, дипл. екон.